答王升之
作者：劉跂
朝代：宋

paragraphs: 去家今來歸，川陸萬里長。
有官無祿食，生理劇微茫。
饑創何時瘳，麥隴得扁倉。
丁稚八九人，我老自裹糧。
不辭終歲勤，一飽幸見償。
所願杯椀足，何取玉無當。
向來無數青，渾作可憐黄。
想見冰玉姿，膏沐出沸湯。
誰作不祥語，詛呪甚砭傷。
妒人神所呵，坐使天雨霶。
翁媼拜相賀，懽欲插翅翔。
新詩果來謝，追悔如負芒。
君惟文字戲，竿木故逢場。
豈顧狷狹人，爲虐變炎凉。
且復置是事，釀玉滿君堂。
垂涎得涓滴，渴夢轉顛狂。
不嫌餠餌惡，雖賤敢獨嘗。
交易儻許可，寧復有他腸。
且毌火我屋，亦未穴君牆。
乘除各醉飽，前事永相忘。